b'\n_START_ARTICLE_\nMagajnova kro\xc5\xbena pot\n_START_PARAGRAPH_\nMagajnova kro\xc5\xbena pot na Vrem\xc5\xa1\xc4\x8dico je pohodni\xc5\xa1ka pe\xc5\xa1pot, poimenovana po psihiatru in pisatelju Bogomirju Magajni. Njena avtorica je doma\xc4\x8dinka iz Famelj, planinska vodnica Mirjam Frankovi\xc4\x8d Franeti\xc4\x8d. Projekt je bil zasnovan v okviru \xc5\xa0portnega dru\xc5\xa1tva Ruj Diva\xc4\x8da. Pot je dolga 13 km, pohodnik pa jo prehodi v dobrih \xc5\xa1tirih urah. Organiziran pohod poteka na obletnico Magajnove smrti oz. zadnjo soboto v marcu.\n_START_SECTION_\nPotek poti\n_START_PARAGRAPH_\nPot se pri\xc4\x8dne pri \xc5\xa0portnem centru Vreme v Famljah. Od tam gre skozi Vremski Britof v Gornje Vreme in mimo Magajnove rojstne hi\xc5\xa1e. Iz Gornjih Vrem se pot nadaljuje z vzponom na Vrem\xc5\xa1\xc4\x8dico (1027 m) in spustom v Dolnje Vreme, od koder se poda k cilju, \xc5\xa0portnemu centru Vreme. Del poti poteka po markirani Slovenski planinski poti.'